Document ID: 32014L0093

SMERNICA KOMISIE 2014/93/EÚ
z 18. júla 2014,
ktorou sa mení smernica Rady 96/98/ES o vybavení námorných lodí
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Rady 96/98/ES z 20. decembra 1996 o vybavení námorných lodí (1), a najmä na jej článok 17,
keďže:
(1)
Na účely smernice 96/98/ES by sa medzinárodné dohovory a testovacie normy mali uplatňovať v aktualizovanej verzii.
(2)
Od prijatia posledného aktu o zmene smernice 96/98/ES nadobudlo účinnosť viacero zmien medzinárodných dohovorov a platných testovacích noriem. Tieto zmeny by sa mali začleniť do smernice 96/98/ES.
(3)
V tom istom období Medzinárodná námorná organizácia a európske organizácie pre normalizáciu taktiež prijali normy vrátane podrobných testovacích noriem pre množstvo položiek zariadenia, ktoré sú uvedené v prílohe A.2 k smernici 96/98/ES alebo ktoré, i keď nie sú uvedené, sa považujú za relevantné na účely uvedenej smernice. Preto by sa takéto položky zariadenia mali podľa potreby začleniť do prílohy A.1 alebo presunúť do prílohy A.1 z prílohy A.2.
(4)
Smernica 96/98/ES by sa preto mala zodpovedajúcim spôsobom zmeniť.
(5)
Je vhodné umožniť, aby sa zariadenie, ktoré bolo nedávno podrobené harmonizovaným požiadavkám na základe tejto smernice a vyrobené pred uplynutím časového limitu na vykonávanie tejto smernice, uviedlo na trh a používalo na palube lodí Spoločenstva počas prechodného obdobia.
(6)
Opatrenia stanovené v tejto smernici sú v súlade so stanoviskom Výboru pre bezpečnosť na mori a pre zabránenie znečisťovania z lodí (COSS),
PRIJALA TÚTO SMERNICU:
Článok 1
Príloha A k smernici 96/98/ES sa nahrádza textom v prílohe k tejto smernici.
Článok 2
Zariadenie uvedené v stĺpci 1 prílohy A.1 presunuté z prílohy A.2, ktoré bolo vyrobené pred 14. augustom 2015 v súlade s postupmi typového schválenia platnými pred uvedeným dátumom na území členského štátu, sa môže aj naďalej uvádzať na trh a umiestňovať na palube lodí Spoločenstva do 14. augusta 2017.
Článok 3
1. Členské štáty prijmú a uverejnia najneskôr do 14. augusta 2015 zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie týchto ustanovení.
Tieto ustanovenia uplatňujú od 14. augusta 2015.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 4
Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
Článok 5
Táto smernica je určená členským štátom.
V Bruseli 18. júla 2014

Labels: 7
8
13
20